钦定古今图书集成/明伦汇编/氏族典/第063卷 > 《廖用贤尚友录》 > 茹瑺
## 钦定古今图书集成/明伦汇编/氏族典/第063卷 > 《廖用贤尚友录》 > 茹瑺

按《明外史茹瑺传》：“瑺，衡山人。洪武中，由监生除承敕
郎，历通政使，勤职为太祖所宠。二十三年，拜右副都
御史，又试兵部尚书，加太子少保，寻为真。建文帝即
位，改吏部尚书，出掌河南布政司事，寻召为兵部尚
书。燕王至龙潭，遣瑺及李景隆、王佐见燕王议和。瑺
等见燕王，伏地顿首，流汗浃地，不敢仰视。燕王劳瑺”
等，又顿首不能发一言。燕王曰：“言即言耳，何恐？”久之，
又顿首称：“奉诏讲和。”燕王曰：“缚奸臣来，吾解甲归藩。”
瑺等唯唯顿首退。燕王入京召瑺，瑺顿首劝进。既即
位，封忠诚伯。命瑺出营郡主府第。还朝，坐不送赵王，
夺爵还里。既而为家人所讼，逮至京，释还。过长沙，不
谒谷王，王以为言。陈瑛遂劾瑺违祖训，逮下锦衣狱。
瑺知不免，命子铨市毒药，服之立毙。时永乐七年二
月也。